b"\n_START_ARTICLE_\nAmhr\xc3\xa1n na bhFiann\n_START_PARAGRAPH_\n\xc2\xabAmhr\xc3\xa1n na bhFiann\xc2\xbb (\xc2\xabEn soldats sang\xc2\xbb) er Irlands nasjonalsang. Den er en oversettelse til irsk g\xc3\xa6lisk fra den originale \xc2\xabA Soldier's Song\xc2\xbb p\xc3\xa5 engelsk, og begge versjoner brukes ved forskjellige anledninger. Teksten ble skrevet av Peadar Kearney og melodien av Kearney og Patrick Heeney. Den ble skrevet i 1907, og f\xc3\xb8rst publisert i Irish Freedom i 1912. Oversettelsen til irsk er ved Bulmer Hobson._NEWLINE_Nasjonalister regner ofte sangen som hele Irlands nasjonalsang, og den brukes derfor under Gaelic Athletic Associations kamper p\xc3\xa5 hele \xc3\xb8ya. Unionister setter ikke pris p\xc3\xa5 den innstillingen, og ved internasjonale kamper i den allirske Irish Rugby Football Union synges i stedet bare \xc2\xabIreland's Call\xc2\xbb i Nord-Irland og begge sanger i Irland.\n_START_SECTION_\nHistorie\n_START_PARAGRAPH_\n\xc2\xabAmhr\xc3\xa1n na bhFiann\xc2\xbb var en noks\xc3\xa5 ukjent sang inntil den ble sunget i General Post Office under p\xc3\xa5skeoppr\xc3\xb8ret i 1916, og senere i interneringsleirene oppr\xc3\xb8rerne ble plassert i. Den ble, i sin irske form, offisiell statshymne i 1926, som erstatning for \xc2\xabGod Save Ireland\xc2\xbb._NEWLINE_Frem til opprettelsen av Den irske fristaten i 1922 hadde \xc2\xabGod Save the King\xc2\xbb v\xc3\xa6rt felles nasjonalsang for Det forente kongerike Storbritannia og Irland. Noen valgte \xc3\xa5 fortsette \xc3\xa5 bruke denne etter opprettelsen av Fristaten, og generalguvern\xc3\xb8r James McNeill valgte ved et tilfelle \xc3\xa5 nekte \xc3\xa5 v\xc3\xa6re til stede p\xc3\xa5 en offentlig tilstelning p\xc3\xa5 Trinity College fordi han fikk vite at de hadde planer om \xc3\xa5 spille hymnen under hans bes\xc3\xb8k. Etter at \xc2\xabAmhr\xc3\xa1n na bhFiann\xc2\xbb ble nasjonalsang i 1926 var det fortsatt en minoritet som fortsatte \xc3\xa5 regne \xc2\xabGod Save the King\xc2\xbb som nasjonalhymne, og som fortsatte \xc3\xa5 be for den britiske monarken i religi\xc3\xb8se seremonier._NEWLINE_I 1934 kj\xc3\xb8pte Fristaten rettighetene til sangen for 1200 pund._NEWLINE_Det har v\xc3\xa6rt noen endringer i teksten i \xc3\xa5renes l\xc3\xb8p. I den opprinnelige oversettelsen l\xc3\xb8s f\xc3\xb8rste linje \xc2\xabSinne Laochra Gaedhael\xc2\xbb (\xc2\xabVi Irlands helter\xc2\xbb). Dette ble erstattet av \xc2\xabSinne Fianna F\xc3\xa1il\xc2\xbb, som kan lese med samme betydning, men som for enkelte var et tegn p\xc3\xa5 at partiet Fianna F\xc3\xa1il hadde \xc2\xabkapret\xc2\xbb nasjonalsangen._NEWLINE_Enkelte irske aviser og spaltister har foresl\xc3\xa5tt \xc3\xa5 bytte ut nasjonalsangen, fordi den er for militant og anti-britisk. Andre mener at melodien er for komplisert; ved flere internasjonale idrettsarrangementer har den blitt spilt med gal hastighet eller man har tatt med hele melodien og ikke bare de delene av den som utgj\xc3\xb8r nasjonalsangen."